Tatoeba sentences — language code: ckt
Игыркинэтэ гражданкэн энавэрэӈатгырга яаркынэнат ымыльо гыёлгыргыт, рытомгавъёттэ противоздушныкэн энавэрэӈатгырга, ытръэч-ым вэнлыги ытлён чекалваӈ варкын ыныкайпы, миӈкр.и ӄун ымыльо ынӄэнат ымыльыгосударствокэн мэгчерынво итыркыт.
Ынкы нэрэвириӈэнӈынэт ымыльо о'равэтльат нымытвальыт нутэк ынкъам мэгчерванвыткот варатхозяйствокэн.
Ымыльорык ынӄэнарык тъарыӈ нэрэтчыӈынэт энанматыткогыргыт эвыр-ым энанъаӄаравыткогыргыт.
Ынкъам ынӄэната гражданкэн энавэрэӈатгыргын итыркын майӈывагырго ынкъам мэйӈымигчиру советкэн властэн вэрэӈанма социалистакэн государство.
Ынӄэнат ымыльо мигчитти гражданкэн инэвириӈэткин яаёлӄылтэ ӈэнку, миӈкы ытри ринъэтэнӈыт вэрэӈанма нымытвальыт о'равэтльат ынкъам предприятияткот варатхозяйствокэн.
Ынӄэнат ымыльо мэгчергыргыт рыляёлӄылтэ йынатыгъет ымыльэты нутэкин, иӈӄун пэтлеӄэй рыролылтавынвы э'ӄэльин морыкнотагты рамаравпэнрыткоӈгыргын.
Ымыльыгосударствокэн энавэрэӈатыткогыргын ринъэтэты, ыныкит ынэтъол нарантэнмавӈынат ымыльо имръэнутэт яаёлӄылтэ рыляма гражданкэн энавэрэӈатгыргын.
Ынӄэната-ым, ымыльо о'равэтльат вальылӄылтэ ынӈин вальык мэгчерынвык, рыгъеватъёлӄылтэ миӈкри ыргынан рыляёлӄылтэ инэвириӈэтыткукин мигчитти.
Йъарат вэрэӈатъёлӄылтэ о'равэтльат ынкъам эвыр-ым ымыльо мэгчерванвыткот, лейвинэӈэт, электростанцият, вэтгавъёлгыстанцият, вээмыткут.
Йъарат-ым тайкыёлӄылтэ энавэрэӈатыткогыргыт чиниткин о'равэтльагты.
Ынӈин вальо ринӈыт рыгъёлгыт, нутэсӄычыку тайкыёттэ амалваӈ вальыт атчыёлгыткот.
Ынӄэнырык нэрэвириӈэнӈынэт о'равэтльат ядерныкэн, химиякэн ынкъам бактериологиякэн эрвыткойпы.
Лымӈэ ваплыткок пыӈыл, иӈӄун вэчьым ратвагъа ядерныкэн энанпэгляквыргын, ымыльо нымытвальыт майӈыгородыткокэн лыгэӄылпэ наранъялгытанӈынат ӄолеванвыткогты, эвыр'ым ымы промышленныкэн предприятияткот.
Чама-ым инэнъегтэлевыткукин мигчитти рыляёттэ ванвыткок, миӈкы ганпэглявленат ядерныкэн бомбат, мэйӈыинъэту ринӈыт гражданкэн энавэрэӈатынвык.
Ымыльорык лыги, иӈӄун органе инэнлельу гражданкэн энаврэӈатгыргык итыркыт штабтэ гражданкэн инэвириӈэтыткукин, рытомгавъёттэ исполкомыткок Советыргэн депутатэн мэгчетльаваратыргэн.
Ынӄэйыргэн председательтэ ыннаны эрмэну нитӄинэт гражданкэн инэвириӈэткин.
Эрму гражданкэн инэвириӈэтыткукин предприятияткок варатхозяйствокэн, учрежденияткокэн, нитӄинэт ынкы итыльыт инэнлельыт.
Ыргынан рыляёлӄылтэ таӈымыльо тэнмавмэгчеттэ вэрэӈатытконвы.
Ынкы ымыльо мигчитльэрык, служащильырык эвыр-ым ымы ӄутырык о'равэтльарык тэнлыги лынъёлӄылтэ – миӈкри итыльылӄылти ытри ыныкит ратвагьа термоядерныкэн мараквыргын.
Ымыльэты мэгчергыргыт органыргэн инэнлельин гражданкэн энавэрэӈатыткогыргык рыляёлӄылтэ партиякэн, комсомолкэн, профсоюзкэн ынкъам ӄолеобществокэн организацияткорык рээн.
Ынӈин рыляма мигчитти гражданкэн инэвириӈэткин, нымкъэв рэӄитпыльэнӈыркыт мыгъянвыт советкэн о'равэтльат эмрэвинрэнӈэ чычеткин у'рэтнутэнут.
Органтэ гражданкэн инэвириӈэтыткукин нынтомгавӄэнат вальыткок органырык государствокэн предприятияткокэн эвыр-ым учреждениякэн.
Тэнмычьо, медицинакэн мэгчергыргын нынтомгавӄэн энанмаляватраткок ынкъам ӄолеучрежденияткок вальыт Министерствогты здравоохранениякэн СССР.